Fiat

Fiat er et italiensk bilmerke som tilhører bilprodusenten Fabbrica Italiana Automobili Torino basert i Torino i nordlige Italia. Merkenavnet er forkortelsen for firmanavnet, men har en dobbeltbetydning, da det er homonymt med det latinske ordet "fiat" som betyr "la det bli".
Fiat ble startet av Giovanni Agnelli i 1899. Hans barnebarn Gianni Agnelli var styreformann i Fiat fra 1966 til sin død i januar 2003, Han ble etterfulgt av broren, Umberto Agnelli. Efter Umbertos bortgang  i 2004 ble  Luca Cordero di Montezemolo utnevnt til formann, mens Agnelli-arvingen John Elkann ble viseformann i en alder av 28 år. Også andre medlemmer av familien fikk plass i styret. Dette førte til at toppsjefen i selskapet, Giuseppe Morchio, trakk seg fra sin stilling med umiddelbar virkning. Sergio Marchionne ble utnevnt til hans etterfølger 1. juni 2004 og satt frem til juli 2018 da han måtte gi seg grunnet sykdom, etterfulgt av Mike Manley.Etter fusjonen mellom Groupe PSA og Fiat Chrysler Automobiles i 2021 er Fiat en del av konsernet Stellantis.


== Virksomhetsområder og fabrikker ==
Fiat-gruppens aktiviteter var opprinnelig fokusert omkring industriell produksjon av biler, nyttekjøretøyer og landbruksmaskiner. Etter hvert har Fiat blitt Italias største industrikonsern med  virksomhet i over seksti land gjennom over tusen selskaper med mer enn to hundre tusen ansatte, hvorav over halvparten utenfor Italia.
Fiat støtter Fondazione Giovanni Agnelli, en viktig stiftelse for sosial og økonomisk forskning samt Palazzo Grassi, en gammel, berømt bygning i Venezia som nå er museum. I 1916 startet byggingen av den berømte Lingotto-fabrikken som åpnet i 1923. Fabrikken var på den tiden verdens største. Mer enn 80 forskjellige Fiat-modeller ble bygd her inntil fabrikken ble nedlagt i 1982.
I 1970- og 1980-årene var Fiat en pioneer i bruk av industriroboter innen bilproduksjon. Fiats fabrikker er blant de mest automatiserte og avanserte i verden. Fiat var en av de første vestlige selskap som bygde fabrikker i Sovjet-kontrollerte land. Best kjent er fabrikkene i Vladivostok, Kiev og Toljatti.
Fiat har også et selskap i Polen i Tychy som bygger småbiler (126, Cinquecento og nå Seicento). Fiat har fabrikker i Brasil, Tyrkia, Kina og India hvor det lages lokale varianter av Fiat-modeller samt Fiats «verdensbil», Palio.


== Selskaper i Fiat-gruppen ==
Fra slutten av 1960-årene har Fiat kjøpt eller vunnet kontroll over en rekke selskaper, inkludert: 

Bilprodusenter: den lange listen inneholder kjente navn som Ferrari, Lancia, Autobianchi (som allerede var kjøpt av Lancia), Alfa Romeo, Maserati, Innocenti, Chrysler, Dodge og Jeep.
Nyttekjøretøy: Fiat eier flere merker inkludert OM og Iveco.
Landbruksmaskiner: Fiat gruppen eier CNH Global, New Holland og det canadiske merket Flexy-Coils.
Anleggsmaskiner: produsert av Fiat-Hitachi Construction og New Holland Construction.
Busser: produseres under merkene Fiat, Iveco og Irisbus.
Flyindustri: fly og relaterte komponenter produseres av FiatAvio, som også kontrollerer EVL, som driver romindustri.
Militære kjøretøy.
Komponenter: den største, italienske komponentprodusenten, Magneti-Marelli eies av Fiat og i sin tur eier denne virksomheten merker som Carello, Automotive Lighting, Siem, Cofap, Jaeger, Solex, Veglia Borletti, Vitaloni, Automotive Lighting og Weber; andre tilbehørsmerker inkluderer Riv-Skf og det brasilianske Cofap.
Stålverk og metallurgi: Fiat eier Teksid og fremstiller industrimaskiner (også for bilindustrien) sammen med Comau (nå: Comau Systems), som har kjøpt amerikanske Pico, Renault Automation og Sciaky.
Forlag, publisering, media: Fiat-gruppen er også eier av forlag som riksavisen La Stampa, Itedi og Italiana Edizioni. Gruppen eier også flere riks- og lokalaviser eller kontrollerer dem gjennom forskjellige selskaper. Et selskap spesialisert på medieformidling inngår også, Publikompass, støttet av Consorzio Fiat Media Center.
Finansielle tjenester: Et viktig forsikringsselskap, Toro Assicurazioni, gir Fiat en kontrollerende markedsposisjon (også gjennom mindre selskaper som Lloyd Italico og Augusta Assicurazioni) og mulighet for samarbeid med flere assosierte banker.
Bygg/anlegg: Ingest Facility og Fiat Engineering arbeider på en rekke forskjellige sektorer, mens IPI er et formidlingsselskap som også driver med eiendomsforvaltning og drift.
IT: Fiats virksomhet på denne sektoren skjer gjennom ICT – Information & Communication Technology, Espin, Global Value, TeleClient, Atlanet.Fiat eier også skianleggene i Sestriere, en i Alpene som er skapt av familien Agnelli. Andre tjenester som kan nevnes er: Fiat Gesco, KeyG Consulting, Sadi Customs Services, Easy Drive, RM Risk Management og Servizio Titoli er mindre selskap som tilbyr tjenester innen økonomi og finans. Andre aktiviteter inkluderer industriell sikkerhet og verdihåndtering (Fiat Geva) samt Fiat Information & Communication Services.


== Fiat-modeller ==

124
508 Balilla
125
126
127
128
130
132
131
500
600
1100
1400
1300
1500
1900
2000
Albea
Barchetta
Bianchina
Brava
Bravo
Cinquecento
Coupé
Argenta
Croma
Dino
Doblò
Duna (designet i Brasil)
Grande Punto
Idea
Marea
Multipla
Palio
Panda
Punto
Regata
Ritmo/Strada
Sedici
Seicento
Siena
Stilo
Tempra
Tipo
Topolino
Ulysse
Uno
X1/9i 1994.


== Priser ==
Fiat har vunnet prisen Årets Bil ni ganger:

1967: Fiat 124
1970: Fiat 128
1972: Fiat 127
1984: Fiat Uno
1989: Fiat Tipo
1995: Fiat Punto
1996: Fiat Brava/Bravo
2004: Fiat Panda (Nye)
2007: Fiat 500


== Referanser ==


== Eksterne lenker ==
(en) Offisielt nettsted 
(en) Fiat – kategori av bilder, video eller lyd på Commons 
(en) Fiat – galleri av bilder, video eller lyd på Commons 
Fiat – Norsk side
Norsk Fiat Register
Fiat Classic Club (Sverige)
An extensive Fiat 124 Spider website in two languages
Biltesten.no sine tester av Fiat